Românii au ajuns a cincea cea mai numeroasă minoritate din Germania. 859.000 de locuitori din Germania au rădăcini româneşti, arată cele mai recente date publicate de Biroul german de statistică.

Românii sunt şi cel mai mare grup de imigranţi veniţi din Balcani, o treime din totatul celor 2,6 milioane de oameni care s-au mutat în Germania din această zonă a Europei. Doar turcii, polonezii, ruşii şi kazahii sunt mai numeroşi pe teritoriul german decât românii.

Informaţiile se bazează pe un minirecensământ făcut anul trecut. Numărul total de imigranţi în Germania a ajuns la 19,3 milioane de oameni, adică aproape un sfert din populaţia totală a ţării.

Toţi cei care nu s-au născut cetăţeni germani sau care au cel puţin un părinte care nu este cetăţean german prin naştere sunt consideraţi imigranţi.